Bertel Haarder (V), 2005-11-08:
Anledningen til forslaget er jo det forhold, som vi alle må erkende, at globaliseringen i Danmark fører til, at flere og flere job kræver kundskaber, og derfor går det ikke, at en så stor del af arbejdsstyrken ikke er rustet godt nok til at kunne tage en uddannelse og omstille sig i takt med, at de lette job forsvinder og erstattes af vanskeligere job.
Det er en af de vigtigste grunde til, at regeringen har nedsat et hurtigt arbejdende globaliseringsråd, som skal komme med forslag til, hvordan vi kan sikre, at Danmark bevarer en førende rolle i det globale vidensamfund.
Og et meget vigtigt tema i oplægget til globaliseringsrådet er sammenhængskraften.
Viden og uddannelse er helt centrale elementer i dette, og vi har jo fået OECD's vurdering, som går ud på, at ca. 1 million voksne danskere med tilknytning til arbejdsmarkedet har behov for at forbedre deres læse- og skrivefærdigheder.
Det tror jeg er højt sat, men der er ingen tvivl om, at grundlæggende læse- og skriveundervisning er en vigtig faktor, når vi skal forebygge social udstødning og marginalisering.
Mange voksne har allerede taget hånd om problemet og har tilmeldt sig undervisning, men der er jo lang vej igen, hvis vi skal have alle med.
Samtidig er det vigtigt, at unge og voksne med ordblindevanskeligheder kan få den fornødne støtte, sådan at de kan deltage på lige fod med andre i f.eks. uddannelse og i samfundet i øvrigt.
Der er i dag lovgivet på en række områder, som tilsammen medvirker til, at der er solid hjælp til unge og voksne med læse- og regneproblemer.
Det gælder både, når det drejer sig om mulighederne for at deltage i læse- og regneundervisning, deltage i kompenserende ordblindeundervisning, gennemføre uddannelser og modtage støtte til så vel hjælpemidler i forbindelse med job som personlige hjælpemidler.
Det vil være for omfattende at opremse alle de muligheder, som lovgivningen allerede i dag rummer, men jeg vil godt give et par eksempler.
Vedrørende undervisning: Forberedende undervisning blev sat i verden for at forbedre danskernes grundlæggende læse- og regnefærdigheder.
Det er et tilbud til voksne over 18 år, som har svært ved at læse, skrive og regne eller bare skal have færdighederne frisket op.
Ordblindeundervisning er et tilbud til unge og voksne med svære læsevanskeligheder, der enten har behov for læse- og skriveundervisning eller har behov for at blive undervist i at bruge kompenserende hjælpemidler.
I løbet af 2004 og 2005 har vi fjernet en række barrierer for læse- og skrivetilbuddene til voksne.
Vi forhøjede taksten til forberedende voksenundervisning, satte 10 mio. kr. af over 4 år til opsøgende konsulenters arbejde, og vi indførte forsøg med ord- og regneværksteder for dem, der deltager i en erhvervsrettet voksen- og efteruddannelse.
Vedrørende uddannelse
: Ordblinde elever og elever med læse- og regneproblemer på erhvervsuddannelser, de erhvervsgymnasiale uddannelser og landbrugets grunduddannelser tilbydes specialpædagogisk støtte på lige fod med øvrige elever med handicap.
Eleverne optages efter de almindelige regler og kan ikke afvises med begrundelse i handicappet.
Den specialpædagogiske støtte kan f.eks. bestå i en it-startpakke, instruktionstimer, studiestøttetimer, indlæste eller indscannede tekster.
Elementerne i støtten sammensættes efter den enkelte elevs behov i den konkrete uddannelse.
Uddannelsesområdet for arbejdsmarkedsuddannelser er et område, hvor en stor del af deltagerne har læse-, skrive- og regnevanskeligheder i større eller mindre omfang.
Arbejdsmarkedsuddannelserne udvikles derfor allerede i dag under hensyntagen til læse- og regnesvage deltagere.
Herudover er der som forsøgsordning mulighed for at få specialpædagogisk støtte i forbindelse med deltagelse i arbejdsmarkedsuddannelser, og denne mulighed er foreslået videreført på den nye finanslov for 2006.
Specialpædagogisk støtte er på AMU tiltænkt deltagere, som har et særligt behov.
Det kan bl.a. være på grund af læse-, skrive- og regneproblemer.
Disse mennesker skal have mulighed for at gennemføre en arbejdsmarkedsuddannelse på lige fod med andre deltagere.
Støtten vedrører udvikling og anskaffelse af kompenserende undervisningsmaterialer og -udstyr.
Også voksne på de videregående uddannelser kan modtage specialpædagogisk støtte under uddannelse.
SU-styrelsen oplyser, at hjælpemidlerne i vid udstrækning ligestiller ordblinde med andre studerende.
Når det drejer sig om hjælpemidler på en arbejdsplads, er det naturligvis nødvendigt at inddrage arbejdsgiveren, sådan at det konkrete hjælpemiddel passer til den konkrete arbejdssituation.
Også via serviceloven gives der støtte til anskaffelse af hjælpemidler til personer med en varig nedsat fysisk eller psykisk funktionsevne, herunder personer med ordblindhed.
Det er ikke en forudsætning, at arbejdsgiveren skal inddrages.
En ansøger med massiv ordblindhed vil kunne modtage støtte, uanset at den pågældende ikke står for at skulle påbegynde et arbejde eller er under revalidering.
Computere med standardsoftware, der understøtter sådanne hjælpemidler, kan der også ydes støtte til.
Der er således rigtig mange af de initiativer, som forslagsstillerne er inde på i de otte punkter, som allerede er en realitet.
Jeg synes, vi er nået langt i bestræbelserne på at sikre alle voksne muligheder i uddannelsessystemet.
Vi vil i øvrigt fremlægge en bred national handlingsplan for læsning, som skal sikre, at børn, unge og voksne får de bedste muligheder for at forbedre deres læsefærdigheder.
Hvis alt går som forventet, vil regeringen præsentere handlingsplanen i begyndelsen af det nye år.
Der er afsat 105 mio. kr. på finansloven for 2006 til direkte opfølgning på regeringens nationale handlingsplan, som løber i årene 2006-2009.
Også kommunalreformen har positiv betydning for læse- og skriveindsatsen.
Fra 1. januar 2007 flyttes ordblindeundervisningen fra lov om specialundervisning for voksne til lov om forberedende voksenundervisning.
Det vil give mere ensartede rammer for de to undervisningstilbud.
Der skabes større sammenhæng og synlighed i de tilbud, vi har til voksne, som har brug for læse- og skriveundervisning.
Tilbuddene til målgruppen skal også ses i sammenhæng med de øvrige tilbud om voksenog efteruddannelse.
Når trepartsudvalget kommer med forslag til, hvordan vi sammen kan løfte fremtidens voksen- og efteruddannelsesindsats, herunder også for de læse- og stavesvage, så forventes der at være konkrete forslag til en yderligere styrket indsats.
Udvalget kommer med sine anbefalinger i begyndelsen af det nye år.
Af bemærkningerne til beslutningsforslaget kan jeg læse, at det er forskelligt fra regeringens hidtidige initiativer på fem konkrete punkter, og jeg vil afslutningsvis kommentere disse fem punkter.
Første punkt: Der står, at »forslaget omfatter ordblindhed, hvor regeringen hidtil kun har beskæftiget sig med forberedende voksenundervisning«.
Det er jo ikke rigtigt.
Ordblindeundervisningen styrkes netop i forbindelse med kommunalreformen, som jeg lige har beskrevet.
Det andet punkt: »Alle skal have ret til pchjælp.
Som det er nu, er det arbejdsgiveren, der skal afgive erklæring til arbejdsformidlingen om, at det er nødvendigt for at kunne passe jobbet.
Forslaget er i realiteten en aflastning af arbejdsgiveren.
« Det er ikke rigtigt.
Ordblinde kan få bevilget hjælpemidler på lige fod med andre handicappede både efter lov om aktiv beskæftigelsesindsats og efter serviceloven.
Arbejdsgiveren behøver ikke være involveret i bevilling af hjælpemidler efter serviceloven.
Det tredje punkt: »Regeringen har ikke beskæftiget sig med bevillinger til øget forskning i læse- og regnebesvær og ordblindhed.«
Det er ikke rigtigt.
Regeringen vil ikke beslutte, hvordan de 105 mio. kr., der er afsat, skal bruges, før handlingsplanen for læsning ligger klar.
Jeg skal love for, at vi har beskæftiget os med det, og netop i dag har vi jo fået syn for sagn og forslag, som kan udfylde den ramme, vi har afsat.
Det fjerde punkt: »Indsatsen skal have succeskriterier, være målrettet og evalueres.
Det er jo ikke rigtigt.
Evalueringsinstituttet offentliggjorde i februar i år en evaluering af den forberedende voksenundervisning, og der er opsat målsætninger for aktiviteten på forberedende voksenundervisning, som løbende følges.
I forbindelse med voksen- og efteruddannelsesudvalgets arbejde er der også gennemført omfattende analyser af bl.a. læsesvages deltagelse i voksen- og efteruddannelse.
Det femte punkt: »Regeringen vil monopolisere ordblindeundervisningen og FVU hos VUC.«
Det er ikke rigtigt.
Der ønskes fortsat et bredt udbud af forberedende voksenundervisning, hvilket man også kan se af den række uddannelsessteder, som vi har driftsoverenskomst med.
Selvfølgelig er der mere, der kan gøres, det er der altid.
Der er overvejelser i gang i råd og udvalg, som jeg har været inde på, og der vil blive fulgt op på de anbefalinger, vi får.
Konklusionen: Vi er godt i gang, og vi takker for de gode råd.